Fransiya Ukrainadagi jangovar harakatlarda jurnalistning o‘ldirilishi yuzasidan tergov boshladi

Fransiya prokuraturasi Fox News telekanali operatori, franko-irlandiyalik Per Zakrjevskining o‘limi yuzasidan harbiy jinoyatlar bo‘yicha tergov boshladi, deb yozmoqda Deutsche Welle.

 Pyer Zakrzevski (chapda)
Zakrzevski va ukrainalik prodyuser Aleksandra Kuvshinova 14-mart kuni Kiyev tashqarisidagi Gorenka qishlog‘ida mashinasi o‘qqa tutilishi oqibatida halok bo‘lgandi.
“Terrorchilikka qarshi prokuratura xalqaro huquq bilan himoyalangan shaxsga qasddan zarar yetkazish va jangovar harakatlarda qatnashmagan tinch aholiga ataylab hujum qilish to‘g‘risidagi ayblovlarni tekshiradi”, — deyiladi xabarda.
Qayd etilishicha, tergovni Fransiya boshlagan, chunki vafot etgan operator Fransiya fuqaroligiga ega edi.
O‘sha otishmada Fox News muxbir Benjamin Xoll ham jarohatlangan, hozir u Ukrainadan olib ketilgan. Fojia vaqtida Fox News xodimlari Kiyev yaqinidagi janglarni yoritayotgan bo‘lgan, ular Ukrainadagi mojaro haqida reportaj uzatayotganda otishmaga uchragan.
13-mart kuni Ukrainadagi urushda jurnalistlar bilan bog‘liq birinchi o‘lim kuzatilgandi: Irpen shahrida amerikalik jurnalist Brent Reno halok bo‘lgan. Renoning o‘limidan so‘ng jurnalistlarga Irpenga kirish taqiqlandi.